Απόφαση της Επιτροπής

της 6ης Απριλίου 2000

για κοινοτική χρηματοδοτική ενίσχυση για την λειτουργία ορισμένων κοινοτικών εργαστηρίων αναφοράς στον τομέα της υγείας των ζώων και των ζώντων ζώων

[κοινοποιηθείσα υπό τον αριθμό Ε(2000) 937]

(Τα κείμενα στην ισπανική, δανική, γερμανική, αγγλική, γαλλική και σουηδική γλώσσα είναι τα μόνα αυθεντικά)

(2000/293/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, για τις δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 94/370/ΕΚ(2), και ιδίως το άρθρο 28 παράγραφος 2,

Εκτιμώντας τα ακόλουθα:

(1) Θα πρέπει να χορηγηθεί κοινοτική χρηματοδοτική ενίσχυση στα κοινοτικά εργαστήρια αναφοράς που έχουν οριστεί από την Κοινότητα, με την οποία αυτά θα υποβοηθηθούν να φέρουν εις πέρας τις λειτουργίες και τα καθήκοντα που ορίζονται στις εξής πράξεις (οδηγίες και απόφαση):

- οδηγία 80/217/ΕΟΚ του Συμβουλίου, της 22ας Ιανουαρίου 1980, περί θεσπίσεως κοινοτικών μέτρων για την καταπολέμηση της κλασικής πανώλης των χοίρων(3), όπως τροποποιήθηκε τελευταία από την απόφαση 93/384/ΕΟΚ(4),

- οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίππης των ορνίθων(5), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας,

- οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλης των πτηνών(6), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας,

- οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων(7), όπως τροποποιήθηκε τελευταία από την απόφαση 95/1/ΕΚ, Ευρατόμ, ΕΚΑΧ(8),

- οδηγία 93/53/ΕΟΚ του Συμβουλίου, της 24ης Ιουνίου 1993, σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των ψαριών(9),

- οδηγία 95/70/ΕΚ του Συμβουλίου, της 22ας Δεκεμβρίου 1995, για τη θέσπιση στοιχειωδών κοινοτικών μέτρων ελέγχου των ασθενειών των δίθυρων μαλακίων(10),

- οδηγία 92/35/ΕΟΚ του Συμβουλίου, της 29ης Απριλίου 1992, για την θέσπιση των κανόνων ελέγχου και των μέτρων καταπολέμησης της πανώλης των ίππων(11), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας,

- απόφαση 96/463/ΕΚ του Συμβουλίου, της 23ης Ιουλίου 1996, για τον ορισμό του οργανισμού αναφοράς που αναλαμβάνει να συνεργαστεί στο θέμα της ομοιομορφίας των μεθόδων δοκιμής και αξιολόγησης των αποτελεσμάτων των βοοειδών αναπαραγωγής καθαρής φυλής(12).

(2) Η κοινοτική ενίσχυση πρέπει να εξαρτάται από το κατά πόσον εκτελούνται όντως από το συγκεκριμένο εργαστήριο οι οριζόμενες λειτουργίες και καθήκοντα.

(3) Για δημοσιονομικούς λόγους, η κοινοτική ενίσχυση θα πρέπει να χορηγηθεί για χρονική περίοδο ενός έτους.

(4) Για εποπτικούς λόγους, θα πρέπει να εφαρμοστούν τα άρθρα 8 και 9 του κανονισμού (ΕΟΚ) αριθ. 1258/1999 του Συμβουλίου, της 17ης Μαΐου 1999, για τη χρηματοδότηση της κοινής γεωργικής πολιτικής(13).

(5) Τα μέτρα που προβλέπονται στην παρούσα απόφαση είναι σύμφωνα με την γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Κοινότητα χορηγεί χρηματοδοτική ενίσχυση στην Γερμανία για την επιτέλεση των λειτουργιών και των καθηκόντων του Institut für Virologie der Tierärztlichen Hochschule, Hanover, Γερμανία, για την κλασική πανώλη των χοίρων που αναφέρεται στο παράρτημα VI της οδηγίας 80/217/ΕΟΚ.

2. Η κοινοτική χρηματοδοτική ενίσχυση ανέρχεται, κατ' ανώτατο όριο, στο ποσό των 185000 ευρώ για την χρονική περίοδο από 1ης Οκτωβρίου 2000 έως 30 Σεπτεμβρίου 2001.

Άρθρο 2

1. Η Κοινότητα χορηγεί χρηματοδοτική ενίσχυση στο Ηνωμένο Βασίλειο για την επιτέλεση των λειτουργιών και των καθηκόντων του Central Veterinary Laboratory, Addlestone, Ηνωμένο Βασίλειο, για την γρίππη των πτηνών που αναφέρεται στο παράρτημα V της οδηγίας 92/40/ΕΟΚ.

2. Η κοινοτική χρηματοδοτική ενίσχυση ανέρχεται, κατ' ανώτατο όριο, στο ποσό των 70000 ευρώ για την χρονική περίοδο από 1ης Ιανουαρίου έως 31 Δεκεμβρίου 2000.

Άρθρο 3

1. Η Κοινότητα χορηγεί χρηματοδοτική ενίσχυση στο Ηνωμένο Βασίλειο για την επιτέλεση των λειτουργιών και των καθηκόντων του Central Veterinary laboratory, Addlestone, Ηνωμένο Βασίλειο, για την ψευδοπανώλη των πτηνών που αναφέρεται στο παράρτημα V της οδηγίας 92/66/ΕΟΚ.

2. Η κοινοτική χρηματοδοτική ενίσχυση ανέρχεται, κατ' ανώτατο όριο, στο ποσό των 55000 ευρώ για την χρονική περίοδο από 1ης Ιανουαρίου έως 31 Δεκεμβρίου 2000.

Άρθρο 4

1. Η Κοινότητα χορηγεί χρηματοδοτική ενίσχυση στο Ηνωμένο Βασίλειο για την επιτέλεση των λειτουργιών και των καθηκόντων του Pirbright Laboratory, Ηνωμένο Βασίλειο, για την φυσαλιδώδη νόσο των χοίρων που αναφέρεται στο παράρτημα ΙΙΙ της οδηγίας 92/119/ΕΟΚ.

2. Η κοινοτική χρηματοδοτική ενίσχυση ανέρχεται, κατ' ανώτατο όριο, στο ποσό των 94000 ευρώ για την χρονική περίοδο από 1ης Ιανουαρίου έως 31 Δεκεμβρίου 2000.

Άρθρο 5

1. Η Κοινότητα χορηγεί χρηματοδοτική ενίσχυση στη Δανία για την επιτέλεση των λειτουργιών και των καθηκόντων του Statens Veterinære Serumlaboratorium, Århus, Δανία, για τις ιχθυονόσους που αναφέρονται στο παράρτημα Γ της οδηγίας 93/53/ΕΟΚ.

2. Η κοινοτική χρηματοδοτική ενίσχυση ανέρχεται, κατ' ανώτατο όριο, στο ποσό των 120000 ευρώ για την χρονική περίοδο από 1ης Ιανουαρίου έως 31 Δεκεμβρίου 2000.

Άρθρο 6

1. Η Κοινότητα χορηγεί χρηματοδοτική ενίσχυση στη Γαλλία για την επιτέλεση των λειτουργιών και των καθηκόντων του Ifremer, la Tremblade, Γαλλία, για τις νόσους των δίθυρων μαλακίων που αναφέρονται στο παράρτημα Β της οδηγίας 95/70/ΕΚ.

2. Η κοινοτική χρηματοδοτική ενίσχυση ανέρχεται, κατ' ανώτατο όριο, στο ποσό των 90000 ευρώ για την χρονική περίοδο από 1ης Ιανουαρίου έως 31 Δεκεμβρίου 2000.

Άρθρο 7

1. Η Κοινότητα χορηγεί χρηματοδοτική ενίσχυση στην Ισπανία για την επιτέλεση των λειτουργιών και των καθηκόντων από το Laboratorio de sanidad y producción animal, Algete, Ισπανία, για την πανώλη των ίππων που αναφέρεται στο παράρτημα Ι της οδηγίας 92/35/ΕΚ.

2. Η κοινοτική χρηματοδοτική ενίσχυση ανέρχεται, κατ' ανώτατο όριο, στο ποσό των 40000 ευρώ για την χρονική περίοδο από 1ης Ιανουαρίου έως 31 Δεκεμβρίου 2000.

Άρθρο 8

1. Η Κοινότητα χορηγεί χρηματοδοτική ενίσχυση στη Σουηδία για την επιτέλεση των λειτουργιών και των καθηκόντων που αναφέρονται στο παράρτημα ΙΙ της οδηγίας 96/463/ΕΚ, από το Interbull Centre, Uppsala, Σουηδία, για την εναρμόνιση των διαφόρων μεθόδων διενέργειας δοκιμών και των αξιολογήσεων των αποτελεσμάτων των μεθόδων διενέργειας δοκιμών στις οποίες υποβάλλονται βοοειδή αναπαραγωγής καθαρής φυλής.

2. Η κοινοτική χρηματοδοτική ενίσχυση ανέρχεται, κατ' ανώτατο όριο, στο ποσό των 50000 ευρώ για την χρονική περίοδο από 1ης Ιανουαρίου έως 31 Δεκεμβρίου 2000.

Άρθρο 9

Η κοινοτική χρηματοδοτική συνδρομή καταβάλλεται ως εξής:

α) ποσοστό 70 % ως προκαταβολή κατόπιν αιτήσεως του κράτους μέλους-παραλήπτη·

β) το υπόλοιπο καταβάλλεται κατόπιν προσκομίσεως συνοδευτικών εγγράφων και μιας τεχνικής έκθεσης από το κράτος μέλος-παραλήπτη. Τα έγγραφα αυτά πρέπει να υποβάλλονται, το αργότερο, έξι μήνες μετά το πέρας της χρονικής περιόδου για την οποία έχει χορηγηθεί η χρηματοδοτική ενίσχυση.

Άρθρο 10

Ισχύουν, mutatis mutandis, τα άρθρα 8 και 9 του κανονισμού (ΕΚ) αριθ. 1258/1999.

Άρθρο 11

Η παρούσα απόφαση απευθύνεται στο Βασίλειο της Δανίας, στην Ομοσπονδιακή Δημοκρατία της Γερμανίας, στη Γαλλική Δημοκρατία, στο Βασίλειο της Ισπανίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και της Βορείου Ιρλανδίας.

Βρυξέλλες, 6 Απριλίου 2000.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 168 της 2.7.1994, σ. 31.

(3) ΕΕ L 47 της 21.2.1980, σ. 11.

(4) ΕΕ L 166 της 8.7.1993, σ. 34.

(5) ΕΕ L 167 της 22.6.1992, σ. 1.

(6) ΕΕ L 260 της 5.9.1992, σ. 1.

(7) ΕΕ L 62 της 15.3.1993, σ. 69.

(8) ΕΕ L 1 της 1.1.1995, σ. 1.

(9) ΕΕ L 175 της 19.7.1993, σ. 23.

(10) ΕΕ L 332 της 30.12.1995, σ. 33.

(11) ΕΕ L 157 της 10.6.1992, σ. 19.

(12) ΕΕ L 192 της 2.8.1996, σ. 19.

(13) ΕΕ L 160 της 26.6.1999, σ. 103.